L'Eliana entrega els premis del concurs ‘Murals per la Igualtat’
03 de maig de 2024

L'Ajuntament de l'Eliana ha entregat recentment els premis del I Concurs Murals per la Igualtat, que es va convocar dins les activitats programades per al 8 de març, Dia Internacional de la Dona.

Aquest concurs està dirigit a cicles de primària dels centres educatius de la localitat, tant privats com públics, amb l'objectiu de sensibilitzar l'alumnat en la promoció de la igualtat entre dones i homes. En aquesta primera edició han participat el col·legi Helios, el CEIP El Garbí, Montealegre i Virgen del Carmen, que junts han presentat un total de 20 cartells a concurs. Les aules guanyadores han rebut un lot de dibuix i pintura i un diploma de reconeixement.

Els murals participants, que es mostraran pròximament en una exposició, estan relacionats amb dones referents d'àmbit pròxim, amb l'eliminació dels estereotips sexistes en les activitats formatives i professionals, amb la corresponsabilitat en l'àmbit domèstic d'homes i dones, amb la conciliació de la vida familiar, personal i laboral o amb la prevenció de la violència de gènere, entre d’altres.

L'edil de Polítiques d'Igualtat, Marta Andrés, ha recordat que el consistori busca amb aquesta mena d'accions visibilitzar i sensibilitzar a través del dibuix sobre la importància de la igualtat, però també fomentar la participació de la infància en aquesta matèria.